A lakóingatlanok mellett sok közintézmény is megsérült a szélviharokban | FEOL
A viharos február káregyenlege 2020. 02. 21. 17:00
A különbség csupán annyi, hogy ez utóbbi, fergeteges randevúra az ember kevésbé jó szívvel gondol vissza. „Milliár­dos károkat okoztak a múlt heti viharok” – állapítja meg a Magyar Biztosítók Szövetsége (Mabisz) pár napja kiadott gyorsjelentése, amelyből kiderül: az elmúlt heti viharok nyomán összesen közel tízezer kárbejelentés érkezett a biztosítókhoz. A társaságok előszámításai szerint a következő hetekben akár a milliárdos nagyságrendet is elérheti a kifizetések összege. Noha megyei összegzést a károk nagyságáról a Mabisz nem adott ki, a katasztrófavédelem közleményei­ből kiolvasható: az erős szél következtében Fejérben több mint hetven helyszínen kellett beavatkozniuk a hivatásos, az önkormányzati és önkéntes tűzoltóknak. Emlékeztetőül: Tácon és Válban az általános iskola, Bicskén a művelődési ház tetőszerkezetének lemezfedését bontotta meg a szél. Polgárdiban az idősek otthona tetején lazultak meg a cserepek. Bodajkon a vihar egy társasház tetőszerkezetét nyolc négyzetméteren tépte le gerendástól úgy, hogy az egész egy parkoló autóra zuhant, míg Csákvár és Zámoly között pótkocsis kisteherautót borított fel az orkán.
Az idei február fölzárkózott a hagyományos nyári viharszezonhoz
A Mabisz-jelentés szerint a kárbejelentések száma és a várható kárösszeg is szokatlanul nagynak számít az év ezen szakában. Az idei február az okozott károk nagyságával gyakorlatilag fölzárkózott a május–augusztusi hagyományos viharszezonhoz. Amikor január végén megírtuk: 2020. február 7-ével új időszámítás kezdődik az otthonbiztosítások világában, egyáltalán nem az érkező heves szélviharokra gondoltunk. Az is igaz azonban, hogy a február 7-e óta elérhető minősített fogyasztóbarát otthonbiztosításoknak (MFO) a természet figyelemre méltó konjunktúrát teremtett a maga erőteljes eszközeivel. Aki a február 4–6. között érkező szélvihartól megriadva, 7-én MFO-t kötött, annak Ciara február 10-i érkezését követően, ha lakóingatlanában kára keletkezett, már legfeljebb a borravalót kellett zsebből állnia. A számlát a biztosító fizeti ki, nagyjából a hónap végéig. Ugyanis az MFO-nál, a kár­eseményt követően, a bejelentés után a biztosítónak 2 munkanapon belül fel kell vennie a kapcsolatot az ügyféllel, a kárszemlére eztán legkésőbb 5 munkanappal sort kell kerítenie, majd a kárkifizetésnek a kárszemlét vagy az utolsó szükséges dokumentum beérkezését követő 5 munkanapon belül meg kell történnie. A kártól a kifizetésig alapesetben kevesebb mint 2 hét telik el.
A biztosítók nem csupán az MFO, de minden más esetben is arra kérik ügyfeleiket, amint szembesülnek a viharok által okozott károkkal, a lehető leghamarabb tegyék meg bejelentéseiket. A Mabisz ezen túl arra is figyelmeztet: érdemes minden nagyobb lakáskorszerűsítés után a biztosítást felülvizsgálni, hogy a szerződéses összeg elegendő-e a helyreállításra, illetve ingóságaink pótlására egy nagyobb kár bekövetkezése esetén. A több mint négymilliónyi hazai lakóingatlan közel háromnegyede rendelkezik lakásbiztosítással – összegez a jelentés.
Lakossági tájékoztatás / 13 perce
nem áll meg, csak átalakul / 55 perce